REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/219-15

1. septembar 2015. godine

B e o g r a d

ZAPISNIK

26. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 25. MAJA 2015. GODINE

Sednica je počela u 9 časova i 5 minuta.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Dragoljub Zindović, Vladan Milošević, Radmilo Kostić, Jelena Mijatović, Aleksandar Jovičić, Olivera Pauljeskić, Đorđe Čabarkapa, Goran Ćirić, Vladimir Marinković, Mladen Grujić i Dejan Čapo.

Sednici su prisustvovali zamenici članova Odbora: Miloš Tošanić (zamenik člana Odbora Zorana Pralice), Ivana Dinić (zamenik člana Odbora Novice Tončeva) i Dragan Jovanović (zamenik člana Odbora Mladena Grujića).

Sednici nisu prisustvovali članovi Odbora: Zoran Pralica, Dragomir Karić, Novica Tončev, Ivan Karić i Enis Imamović.

Sednici su, na poziv predsednika, prisustvovali: Željko Sertić, ministar privrede, Milun Trivunac, vršilac dužnosti pomoćnika ministra privrede, Ljubomir Šubara, direktor Agencije za privatizaciju, Andrijana Stojković, viši pravni savetnik u Agenciji za privatizaciju, Marko Obradović, posebni savetnik ministra privrede, Jelena Popović, pomoćnik ministra privrede i Jovan Petrović, rukovodilac Grupe u Ministarstvu privrede.

Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Predloga zakona o izmenama i dopunama Zakona o privatizaciji, koji je podnela Vlada (broj 011-1415/15 od 21. maja 2015. godine);

2. Razmatranje Predloga zakona o izmenama i dopunama Zakona o standardizaciji, koji je podnela Vlada (broj 011-648/15 od 13. marta 2015. godine).

Pre razmatranja utvrđenih tačaka dnevnog reda, Odbor je jednoglasno usvojio zapisnike 22, 23, 24. i 25. sednice Odbora.

Na predlog predsednika Odbora dogovoreno je da se objedini rasprava po prvoj i drugoj tački dnevnog reda.

Prva i druga tačka dnevnog reda - **Razmatranje Predloga zakona o izmenama i dopunama Zakona o privatizaciji; Razmatranje Predloga zakona o izmenama i dopunama Zakona o standardizaciji**

Odbor je razmotrio Predlog zakona o izmenama i dopunama Zakona o privatizaciji u načelu i Predlog zakona o izmenama i dopunama Zakona o standardizaciji u načelu i podneo izveštaje Narodnoj skupštini.

U uvodnim napomenama, Željko Sertić, ministar privrede je ukazao na važnost predloženih zakona za razvoj ekonomije u narednom periodu. Predložene su izmene i dopune Zakona o privatizaciji u nekoliko važnih elemenata, koje bi omogućile da se proces privatizacije sprovede i završi u najkraćem roku. Predložene su tri najznačajnije promene u odnosu na postojeći Zakon o privatizaciji. Prva promena se odnosi na produžavanje roka zaštite od prinudne naplate do realizacije trećeg javnog poziva za privatizaciju, a najkasnije do 31. oktobra 2015. godine. Ova promena uključuje preduzeća za koje je do sada objavljen javni poziv za privatizaciju i ona za koje će javni poziv za privatizaciju biti objavljen do 31. maja 2015. godine. Druga promena se odnosi na omogućavanje Vladi Republike Srbije da donese odluku koja strateška preduzeća imaju perspektivu za privatizaciju i vraćanje u ekonomski život i na taj način budu zaštićena od prinudne naplate poverioca do godinu dana od momenta usvajanja zakona. Treća promena je da preduzeća koja su u procesu privatizacije, u roku od 30 dana dostave podatke o proceni tržišne vrednosti. Procena je rađena sa stanjem na dan 31. decembra 2013. godine i neophodno je uraditi je ponovo, kako bi se dobila jasna slika o realnoj tržišnoj vrednosti preduzeća. Ono što je veoma važno, tih 30 dana neće uticati na ostale rokove, već će se istovremeno i pripremati dokumentacija i odvijati sam postupak privatizacije. Povodom Zakona o standardizaciji, istakao je da je od oko 22.000 standarda, oko 95% naših standarda usklađeno sa standardima Evropske unije. Neophodno je potpuno prilagođavanje našeg zakonodavstva Uredbi 1025 koja definiše standarde Evropske unije, pre svega, da bi se sektoru malih i srednjih preduzeća obezbedili najbolji uslovi za prihvatanje standarda. Potrebno je obezbediti više obuke, jeftiniji i transparentniji pristup podacima, mogućnost da se utiče na realizaciju i donošenje standarda. To nije moguće obezbediti ukoliko Institut za standardizaciju Srbije nije član međunarodnih, odnosno evropskih organizacija. Da bi postao član, neophodno je usvajanje određenih pravila koja zahteva Evropska unija, pre svega da se finansira najvećim delom iz sopstvenih izvornih prihoda. Da bi se to postiglo predložene su nove nadležnosti Instituta za standardizaciju Srbije. Istakao je da najveći broj standarda nije preveden na srpski jezik, tako da će deo sredstava biti odvojen i za tu namenu.

U diskusiji narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- da li Ministarstvo privrede i Agencija za privatizaciju mogu da utiču na problem precenjivanja tržišne vrednosti imovine i kapitala preduzeća;

- koji su to sistemski problemi i zakonska rešenja uticala na Agenciju za privatizaciju, pa se nije mogao pokrenuti ni jedan postupak privatizacije;

- kako će Agencija za privatizaciju brinuti o 500 privrednih subjekata, kada je i sama u blokadi, odnosno kako će se naći motivacija za ljude koji treba da sprovedu rešenja iz Zakona o privatizaciji kada bude izglasan.

U raspravi, istaknuto je da treba zaštititi od naplate poverioca određene privredne subjekte koji imaju velike prihode u predhodnoj godini, bez obzira što imaju velike dugove. Izneto je mišljenje da se ne radi o suštinskim promenama Zakona o privatizaciji, već o pomeranju rokova, što povlači pitanje efikasnosti i merljivosti zakona koji je usvojen pre devet meseci. 2013. godine je donet stav o tome da je tačka 20 ž u Zakonu o privatizaciji protivustavna, ali su ipak usvojena slična rešenja u avgustu 2014. godine. U tom smislu, sada će ponovo biti usvojen protivustavni zakon. Napomenuto je da se prodaju preduzeća koja su već bila prodata, da je država raskidala određene privatizacije i da će se zbog toga iz budžeta plaćati odštete, iako te privatizacije nije trebalo ni raskidati. Istaknuta je neodgovornost poslovodstva u preduzećima u restrukturiranju i da bi predhodni direktor Agencije za prvatizaciju trebalo da snosi nekakvu elementarnu odgovornost za sve što se dešavalo, kako se ne bi ubuduće to ponovilo. Napomenuto je da ne treba zaboraviti one koji će ostati bez posla i da država treba da obezbedi za njih otpremnine, odnosno socijalni program i povezivanje radnog staža. Treba što pre doneti zakon o konverziji u vezi vlasništva nad zemljištem i novi zakon koji će ubrzati stečaj. Investitori koji su kupili ili nameravaju da kupe preduzeća u stečaju, neće da investiraju dok se ne reši problem vlasništva nad zemljištem. Istaknuto je da posle 31. decembra 2015. godine društvena preduzeća neće postojati, jer će ona koja ne budu privatizovana postati državna.

Povodom diskusije, Željko Sertić, ministar privrede je istakao da postoji problem sa definisanjem tržišne vrednosti preduzeća i izneo primer gde dva različita ovlašćena instituta daju različitu procenu. Naveden je primer fabrike „Želvoz“ a.d., čiju je imovinu jedan institut procenio na 17,5 miliona evra, a drugi na 4,4 miliona evra. Ovo je drastičan primer koji onemogućava uspešan završetak procesa privatizacije. Veliki broj objektivnih i subjektivnih problema je uticao na sam proces privatizacije. Istina je da Agencija za privatizaciju nije bila spremna i da su bili protiv privatizacije oni koji su trebali da doprinesu da do privatizacije dođe, a to su menadžeri i rukovodioci preduzeća. Istakao je nesposobnost sistema koji za šest godina nije završio nijednu privatizaciju. 14. avgusta 2014. godine 144 preduzeća u restrukturiranju bila su za privatizaciju, a od toga 40 je otišlo u stečaj i sedam će biti privatizovano na bazi Briselskog sporazuma, jer se nalaze na teritoriji Kosova i Metohije. Ostalo je 97 privrednih subjekata u restrukturiranju, a za 17 preduzeća se traži produženje roka zaštite od poverioca. Agencija za privatizaciju je pregledala dokumentaciju finske kompanije „SISU“, koja je podnela zahtev za kupovinu „Fabrike automobila“ Priboj i konstatovala da ispunjava sve uslove. Formirana je radna grupa koja se bavi oblašću problematičnih finansijskih rezultata kompanija. U pripremi su izmene i dopune Zakona o sporazumnom finansijskom restrukturiranju. Sa ciljem da realizaciju stečajnog postupka učine efikasnijom, bržom i transparentnijom, sa radom je počela grupa koja će u saradnji sa Svetskom bankom predložiti smanjenje ovlašćenja i povećanje obaveza stečajnih upravnika. Cilj je da se dođe do pravog modela stečajnog postupka.

Ljubomir Šubara, direktor Agencije za privatizaciju je izneo da Agencija za privatizaciju nije ovlašćena ni stručna i ne može direktno da utiče na to kako će se vršiti procena tržišne vrednosti određenih preduzeća. Agencija za privatizaciju je intenzivnije trebala da radi na svim podzakonskim aktima i pripremama ugovora, kako bi se od kraja decembra 2014. godine objavili javni pozivi za privatizaciju preduzeća. Objavljen je javni poziv za privatizaciju 12 preduzeća, što je nije mnogo, ali ako se ima u vidu da u poslednjih šest godina nije bilo objava, onda je to uspeh. Pre tri godine Agencija za privatizaciju je pozajmila pet milijardi dinara budžetu koji nisu vraćeni. Agencija za privatizaciju traži povraćaj dela sredstava kako bi izbegla blokadu računa.

U diskusiji su učestvovali Aleksandra Tomić, Radmilo Kostić, Goran Ćirić, Dragan Jovanović, Željko Sertić i Ljubomir Šubara.

a) Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predloga zakona o izmenama i dopunama Zakona o privatizaciji u načelu.

b) Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati

Predlog zakona o izmenama i dopunama Zakona o standardizaciji u načelu.

Sednica je zaključena u 9 časova i 45 minuta.

Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
| SEKRETAR  Dušan Lazić | PREDSEDNIK  dr Aleksandra Tomić |